钦定古今图书集成/理学汇编/学行典/第251卷 > 倪一骥
## 钦定古今图书集成/理学汇编/学行典/第251卷 > 倪一骥

按《太平府志》：“倪一骥，字元捷，号锦行。弱冠补弟子员，
贫无田产，竭力养亲。读书以明理躬行为先，经明行
修，为诸生最。终身皋比，北面计数百人，贫不责其修
脯，即势家子礼数少，倨立谢去。风格峻整，部署端严，
一如安定之。在湖州间，语学者曰：‘五伦之外无行，六
经之外无书。为学须寻究孔孟’。至处士以故翕然宗”
之。贡于乡，名籍籍有司间，始终不一字干谒。末年乡
饮大宾凡七，莅是土者每式庐敬礼焉。先是，父官蜀
中，骥省亲归舟。居两月馀，携二婢颇丽，老妪每夜窃
视，灯火青荧，拥书危坐，未尝略一动念。除夕有偷儿入室，获之，系里人分舌耕所馀，令其度岁。生平隐行
多类是。甲申三月之变，骥设主哭临三昼夜，勺浆不
入口，终其年未尝露齿也。以老诸生，笃忠爱如此。寻
老病，卒于家。里人至今诵其德不衰云。